ธปท.เผยเงินไหลเข้าทำบาทแข็ง9%
ธปท.เผยค่าเงินบาทจากต้นปีถึงปัจจุบันแข็งค่าขึ้น 9% จากภาวะเงินทุนไหลเข้า เนื่องจากนักลงทุนกังวลปัญหาประเทศ G3ขนเงินเข้าเอเชีย
29 ก.ย. 2553

ธปท.เผยค่าเงินบาทจากต้นปีถึงปัจจุบันแข็งค่าขึ้น 9% จากภาวะเงินทุนไหลเข้า เนื่องจากนักลงทุนกังวลปัญหาประเทศ G3ขนเงินเข้าเอเชีย
นางสุชาดา กิระกุล ผู้ช่วยผู้ว่าการ สายตลาดการเงิน ธนาคารแห่งประเทศไทย(ธปท.) เปิดเผยว่า ในขณะนี้เงินบาทแข็งค่าขึ้นจากต้นปีประมาณ 9% แข็งอยู่อันดับ 2-3 ของประเทศในภูมิภาคนี้ โดยมีค่าความผันผวนกว่า 3% อย่างไรก็ตามค่าเงินบาทยังเคลื่อนไหวไปในทิศทางเดียวกับสกุลเงินในภูมิภาค 
“เงินทุนไหลเข้าภูมิภาคนี้ รวมถึงไทยต่อเนื่อง เกิดจากตัวเลขด้านเศรษฐกิจของสหรัฐ โดยเฉพาะความเชื่อมั่นผู้บริโภคออกมาค่อนข้างแย่มาก ประกอบกับราคาบ้านตก หลังจากมาตรการของสหรัฐฯหมดอายุ ทำให้นักลงทุนห่วงว่า ทางการสหรัฐฯจะใช้มาตรการอัดฉีดสภาพคล่องสู่ระบบเศรษฐกิจอีก หลังเห็นธนาคารกลางสหรัฐ (เฟด) มีแนวโน้มจะใช้นโยบายดอกเบี้ยต่ำอีกนาน นักลงทุนเลยนำเงินวิ่งมาหาผลตอบแทนจากข้างนอกแทน “ นางสุชาดากล่าว 
ทั้งนี้ เมื่อวันที่ 1 ก.ย.ที่ผ่านมา นางธาริษา วัฒนเกส ผู้ว่าการ ธปท. กล่าวว่า ค่าเงินบาทแข็งค่าขึ้นจากต้นปีประมาณ 7% แต่ปัจจุบันเงินบาทแข็งค่าขึ้น 9% แสดงว่าค่าเงินบาทปรับตัวแข็งค่าขึ้นเร็วมาก เนื่องจากภายในระยะเวลาเพียงไม่ถึงเดือน แข็งค่าขึ้นกว่า 2%